
A HOCl-37 molekula kísérleti rezgési-forgási színképeinek analízise hálózatelméleti és kvantumkémiai módszerekkel

A hipoklórossav rezgési-forgási spektrumát sok tanulmányban vizsgálták mind elméleti, mind kísérleti módszerekkel [1-2]. A tudományos érdeklődés számos oka közül az egyik, hogy a HOCl molekula a légkörben fontos átmeneti tározója a Cl és az OH gyököknek. A légköri modellek felállítása során a rezgési-forgási spektrum pontos ismeretére van szükség.
A kutatócsoport által fejlesztett, hálózatelméleten alapuló MARVEL (Measaured Active Rotational-Vibrational Energy Levels) számítógépes program lehetőséget teremt a kísérletileg meghatározott rezgési-forgási átmenetek validációjára, valamint a kvantumállapotok empirikus energiaszintjeinek meghatározására. A H16O35Cl izotopológra a MARVEL analízis már korábban megtörtént [3]. Feladatom volt az analízis elvégzése a H16O37Cl izotopológra vonatkozóan. A rezgési-forgási átmeneteket tartalmazó források összegyűjtését követően a MARVEL segítségével meghatároztam a molekula empirikus rezgési-forgási energiaszintjeit. Így validáltam 9990 rezgési-forgási átmenetet, melyek 3960 empirikus energiaszintet határoznak meg.
Kutatásaim során megismerkedtem egy a kutatócsoport által létrehozott és fejlesztett variációs magmozgás számoló programmal is. Számításokat végeztem a H16O35Cl és a H16O37Cl izotopológokra és az eredményeket összehasonlítottam az empirikus energiaszintekkel. Az energiaszintek az alkalmazott PEF-től elvárható pontossággal egyeztek.
Többféle módszerrel vizsgáltam az empirikus rezgési-forgási energiaszinteknek a két izotopológ közötti konzisztenciáját. A konzisztenciát az empirikus izotopológ eltolódásnak és a merev rotátor közelítésen belül számolt izotopológ eltolódásnak az összevetésen keresztül sikerült igazolnom. Néhány rezgési állapotra az irodalomból származó effektív Hamilton-operátorral való összehasonlítással is igazoltam az energiaszintek konzisztenciáját.
Az izotopológok rezgési-forgási energiáiból képzett hányadosnak a kvantumszámoktól való érdekes függését a szimmetrikus merev pörgettyű közelítés keretén belül sikeresen meg tudtam magyarázni.

